als_Latn dik_Latn sag_Latn
Me gati të gjitha votat e numëruara, Likud ka siguruar 30 ulëse të parlamentit prej 120 vendesh.
Exit-pollet kanë treguar garë të ngushtë midis kësaj partie dhe Unionit Zionist, i cili ka fituar 24 vende.
Netanyahu tani do ta ketë relativisht lehtë për të formuar koalicionin qeveritar me aleatët e krahut të djathtë dhe ata fetarë. Koalicioni do t’i japë Netanyahut mandatin e katërt si kryeministër.
Në një fjalim para mbështetësve të ngazëllyer në Tel Aviv, Netanyahu ka thënë se tashmë ka biseduar me liderët e partive të qendrës së djathtë për të formuar qeverinë e re pa vonesa. “Kundër të gjitha shanseve: fitore e madhe për Likudin”, ka thënë Netanyahu.
Netanyahu mund të bëhet lideri i parë izraelit që ka shërbyer kaq gjatë. Megjithatë, rivali i tij kryesor, kryetari i Unionit Zionist, Isaac Herzog, nuk ka deklaruar humbjen, duke thënë se çdo gjë është e hapur.
Kur rezultatet finale të publikohen, sipas të gjitha gjasave javën e ardhshme, presidenti i Izraelit, Reuven Rivlin, do t’i japë detyrën për formimin e qeverisë liderit të partisë që ai mendon se ka shansin më të fortë për të formuar koalicionin.
Për të siguruar shumicën janë të nevojshme 61 ulëse.
Lista e Përbashkët Arabe, një aleancë e partive arabe të Izraelit, ka dalë e treta me rreth 13 ulëse.
Megjithatë, kjo listë ka thënë se nuk do të marrë asnjë post në qeveri.
Analistët thonë se rezultati mund të jetë shkatërrues për procesin e paqes në Lindjen e Mesme. Në ditën e fundit të fushatës, Netanyahu është zotuar se nuk do të lejojë krjimin e shtetit palestinez.
Ai po ashtu ka paralajmëruar kundër çdo marrëveshjeje bërthamore me Iranin.
Herzog ka akuzuar Netanyahun për përdorimin e taktikave të frikës dhe injorimin e çështjeve më të ngutshme, të tilla si kostoja e lartë e jetesës në Izrael.
Në ditën e zgjedhjeve, Netanyahu ka akuzuar grupet e krahut të majtë se kanë bërë përpjekje ta rrëzojnë atë nga pushteti, duke sjellë votues arabë në qendrat e votimit, një deklaratë kjo që është qortuar nga Uashingtoni. “Ne jemi gjithmonë të shqetësuar, e kam fjalën në përgjithësi, për çdo deklaratë që mund të synojë margjinalizimin e komuniteteve të caktuara”, ka thënë zëdhënësja e Departamentit amerikan të Shtetit, Jen Psaki.
Disa rivalë politikë po ashtu kanë akuzuar Netanyahun për deklarata raciste.
Administrata Obama ka qenë e zemëruar me Netanyahun prejse ai i është drejtuar Kongresit të Shteteve të Bashkuara, dy javë më parë, me ftesë të ligjvënësve republikanë, për të kundërshtuar negociatat e vazhdueshme të SHBA-së me Iranin, në lidhje me programin e tij bërthamor. (v.tela/REL)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn